《罗玄斋社饮和韵》
明代·俞泰

一溪清绕白鸥沙，共羡风流太守家。兴逐时秋多买菊，山无官税尽栽茶。

苍髯潇洒将成雪，青眼分明不眩花。醉后却怜词笔健，蛮笺风雨自横斜。

作者简介：（?—1531）明常州府无锡人，字国昌，号正斋。弘治十五年进士，授南京吏科给事中，历官山东参政，嘉靖二年致仕，隐居芳洲，十年卒。好绘事，喜诗篇。有《芳洲漫兴集》。